《吴丞远寄和章》
宋代·丘葵

今古兴亡凡几回，垂芳遗臭等浮埃。
蝶飞荒径趋时乐，燕宿颓梁为主哀。
周粟不堪夷叔饱，汉车特载绮园来。
书生恐被山灵诮，牢把柴门闭不开。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。